**Témanapok: Mátyás király udvarában témahét**

Mátyás királyról már gyermekként sokat hallanak a tanulók, nagy az érdeklődésük a téma iránt. Erre építve célunk megmutatni, hogy mennyi érdekesség köthető Mátyás alakjához, korának történelméhez - nem csak az iskolai tananyaghoz kapcsolódóan.

**A modul kerete**

|  |  |
| --- | --- |
| **A modul címe** | Mátyás király udvarában |
| **Helyszínek** | tantermek, iskolaudvar, folyosó, Gyulai vár |
| **Korosztály** | 5-8. osztály |
| **Célok/részcélok** | Célunk rámutatni, hogy a történelem (ahogy a többi tantárgy is), csak az ismeretek egy kis részét mondja el, egy-egy témával kapcsolatban, és hogy mennyire megéri jobban belemélyedni egy-egy tudományba. Bemutatnánk, hogy egy történelmi téma milyen komplex tud lenni, mennyi más tantárgyhoz is tud kapcsolódni. Célunk bebizonyítani, hogy milyen sokszínű lehet egy-egy téma, és hogy sokszínűek maguk a tanárok is (pl. biológia tanár történelem foglalkozást is tud tartani stb.)Célunk még az önismeret, együttműködés fejlesztése, valamint a nemzeti öntudatra nevelés. |
| **Időtartam** | 3 nap  |
| **Anyagok, eszközök** | foglalkozásleírásban szerepel Melléklet: Foglalkozások |
| **Szervezési forma** | Egyéni választás alapján vesznek részt egy-egy foglalkozáson, melyeket menetlevelükön jelölnek. |
| **Foglalkozást tartanak** | Iskolai és külső segítők (pedagógusok, múzeumpedagógusok, szülők, gyermekek) |
| **Értékelés** | Minden nap végén egy külön órát tartanak az osztályfőnökök, ahol mindenki elmondja, hogy kinek mi tetszett, illetve nem tetszett a programokon és a szervezés kapcsán is. Mesélhetnek egymásnak az általuk látottakról, hogy mi volt számukra a legnagyobb élmény. A munkaközösség is összeül egy értekezleten, melyen hasonlóan megbeszélik a szerzett tapasztalataikat. |
| **Források** | Felhasznált könyvek, honlapok a témának megfelelően. |

**A témahét bevezetése, előkészületek**

**Iskolánk első alkalommal szervezett minden tanórát és minden felsős diákot bevonó témahetet.** Témahetünk három tanítási napot érintett (nem egy egész hetet), amely utólag is jó döntésnek tűnt, ugyanis 5 tanítási nap túl sok lett volna így első alkalommal, nagyon elfáradtunk, mind a gyermekek, mind a felnőttek, és bár rengeteg kérdés és téma maradt még feldolgozatlanul, egy olyan ponton fejeztük be a hetünket, ahol az izgatottság megmaradt még, és éppen nem merültünk ki még teljesen. Bizonyára furcsa ilyen szavakat olvasni egy témahét kapcsán, hogy „fáradság” és „kimerítő”, de valóban olyan – eddig nem tapasztalt – lázban égett az iskola ezen a héten, amelyet még leírni is nehéz. Rengeteg tudással, tapasztalattal és élménnyel gazdagodtunk mi, az iskola „polgárai”.

Az előkészületek során meg kellett határoznunk, hogy mi legyen a téma (és hogy az mennyire legyen széleskörű), mennyi ideig tartson a témahét, pontosan milyen formában és milyen alapelvek mentén szervezzük. Azt biztosan tudtuk, hogy el szeretnénk térni a már megszokott rendezvényeinktől (például az egészséghét, állatok világnapja, stb.), új témákkal, új formákkal szeretnénk találkozni és mindezeket tanórai kereteken belül.

**A témaválasztásunk azért Mátyás királyra és korára esett,** mert a 2018-as év Mátyás király-emlékév volt, és nem volt módunk foglalkozni a témával olyan mértékben, amennyire szerettük volna. A téma megválasztása nem a gyermekekkel közösen történt, mert elégnek tartottuk, ha ezután vonjuk be a gyermekeket, de mivel már pontosan tudják, hogyan is működik egy ilyen hét, a jövőben biztos bevonjuk őket is a témaválasztásba. Mátyás király személye és kora köré rendeződő témahetünket legalább 3 naposra tervezzük a felső tagozat számára.

**Módszertani megfontolások**

Az iskola „polgárai” kifejezés, melyet mi is a pályázat során oktatóinktól hallottunk, nagyon jól leírja az egyik lényegét ennek a modulnak, ugyanis itt tényleg az volt a cél – melyre állandóan emlékeztetnünk kellett magunkat – hogy a diákok és a tanárok, valamint a segítő felnőttek egyenrangúak legyenek ezeken a napokon, együtt ötleteljenek, egymástól tanuljanak, együtt érezzék jól magukat, és közösen csodálkozzanak rá a téma sokszínűségére.

A másik lényeges eleme ennek a témahétnek a brainstorming, vagyis a gyermekek szabad asszociációval ötleteljenek mindenről, ami eldöntendő ezen a héten: a témák, a programok, a foglalkozások formái… egészen addig, hogy ők állítsák össze maguknak a saját órarendjüket. Előzetesen egy rajzpályázatot hirdettünk, színes órarendeket várva erre a napra, és amelyik munkát a zsűri a legszebbnek ítélt lett a gyerekeknek kiosztott órarend alapja (1. kép). Valamint egy másik gyermeknek a „díjnyertes” rajza szerepelt az ajtókon, amelyen a tanulók feliratkozhattak az órákra (2,3. kép). A többi beérkezett órarend-tervezetet is kiállítottuk iskolánk folyosóján (4. kép).

**Programterv és megvalósítás**

A tervezett napi program alatt megtalálható a megvalósított program és beszámoló – lila színnel.

**Első nap - Városi program**

**A terveink szerint az első napon** egy szabadtéri Mátyás király-versenyt rendeztünk volna **„Mátyás király városa”** címmel, ahol a gyermekek osztályonként játszottak volna, azonban a folyamatos esőzés miatt ezt nem tudtuk kivitelezni, így a városi programokat át kellett tenni az iskola területére. Egyetlen kivétel ez alól a Gyulai vár volt, ahol a 6. és 7. osztályosokat foglalkozásokkal együtt várták és itt fedett területen lehettek.

 **„Mátyás király városa”** tervezett állomásai:

1. **„Álruhában a belvárosban”** (Színjátszás)- Kevésbé ismert Mátyás király mesék eljátszása
2. **Memória játék az iskolában**: Mátyás király meséi rajzfilm - egy rész megtekintése után kérdések, valamint egy szöveg Mátyás király korabeli életről- és ezekhez kapcsolódó kérdések
3. **Játékok a gyulai vár előtt**- minden osztály olyan csapatjátékokat játszik, melyeket előzetesen a diákok és a tanárok közösen kitaláltak.
4. **Nyomozás a Kastélykert parkjában:**

 változatos feladatok, bizonyos dolgok megkeresése. Pl.:

* Találd meg a Mátyás király utca 1-et.
* Növények keresése pl.: keress egy platánfát, és jelöld be a térképen
* Erzsébet szobor megkeresése- találd ki, hogy hány méter magas!
* Találjatok meg egy kirakót a parkban és rakjátok ki!

Akik a várban tartott foglalkozásokon vesznek részt, azok az 1. állomáson nem jelennének meg, ők a várban szerezhetnék pontjaikat. Minden állomáson pontot kapnak az osztályok a menetleveleikre és a nap végén kihirdetjük a győztes csapatot.

**Megvalósulás**

A fentiekből az esős időjárás miatt tehát sok minden nem valósult meg, helyette az iskola épületein belül zajlottak feladatok. Az osztályok ezen az első napon osztálykereteken belül játszottak, és itt is szabad kezet kaptak a napjuk megszervezésében. Előzetesen sokat beszélgettünk az osztályokkal, hogy milyen feladatokat képzelnek el maguknak, és a közös ötletekből azután minden osztály válogathatott magának programokat. Természetesen a tanárok e napra külön készültek széleskörű információkkal, érdekességekkel.

Két évfolyam az eredeti tervnek megfelelőena gyulai várba látogathatott el, a választható programok közül a gyermekek a korabeli ruhákba beöltözős- játékos foglalkozást választották, természetesen várlátogatással és tárlatvezetéssel egybekötve, ahol beszéltek a gyermekek Mátyás királyról, és fiáról, Corvin Jánosról, akinek uradalma volt Gyula és a vár is (5. kép). Nagyon élvezték itt a játékot kardoztak, kincskeresést játszottak, és sok érdekességet hallottak. A nap fennmaradó részében pedig ők is csatlakoztak az iskolában tartott programokhoz.

Az iskolában választható programok:

* Mátyás királyhoz kapcsolódó activity - fogalmakat, évszámokat, személyeket, helyszíneket kellett kitalálni, melyek Mátyás életéhez kapcsolódtak
* Memória játék - el kellett olvasni egy szöveget, illetve meg kellett nézni egy Mátyás király mesét és ezekhez kapcsolódó kérdésekre kellett emlékezetből válaszolni. Készítettünk képrejtvényeket is, melyeket az interaktív-táblára vetítettünk ki, és az osztálynak közösen kellett megfejteni.

Kincskereső (**Melléklet: Kincskereső**)- minden osztály részvételével, amely az iskola minden szegletét elfoglalta a melléképülettől a folyosón és az ebédlőn át a padlásig. Az osztályok kaptak egy menetlevelet, mely segítségével meg kellett találni az elrejtett kincseket.

Ez a feladat nagy szintén sikert aratott a gyermekek körében, nagyon tetszett nekik a nyomozás, és az, hogy milyen jól össze tudtak dolgozni.

* Színjátszás - előzetesen kiválasztott egy-egy mese Mátyás király meséiből. A színjátszáshoz otthonról, valamint tanáraiktól gyűjtöttek jelmezeket és kellékeket. Eljátszották ezeket a történeteket, majd előadták őket a nap végén. Fontos, hogy a „színdarab” begyakorlása, kitalálása nem tanári vezetéssel történt, csak tanári segítséggel. Ez az előadás eredetileg nem volt a nap programjai közé betervezve, de a gyerekek felvetették, megszervezték (meghívták a többi osztályt és iskolánk vezetőit is).

Előzetes félelmeimmel ellentétben ezen a napon egyáltalán nem voltak unalmas percei a gyermekeknek, tényleg ügyesen bevonódtak a szervezésbe, és lelkesen választották ki a saját programjaikat. Nagyon sokan megmutatták olyan képességeiket is, amelyet addig nem is tudtunk róluk, ezen a napon erősödött az osztályközösségek egysége.

**Második és harmadik nap – Választható órák**

**Osztályfőnöki órák: a nap elején és végén**

Ezeken a napokon az első és az utolsó óra osztályfőnöki óra volt, ahol a gyermekek előkészülhettek,, átbeszélhették, hogy pontosan mit is kell csinálniuk. Megbeszélték, hogyan állítsák össze az órarendjeiket - ehhez az osztályfőnökök egy „használati utasítást” is kaptak, melyen emlékeztettük őket, hogy pontosan mire is hívják fel a gyermekek figyelmét- pl. mindenkinek kötelező feliratkozni minden órában valamire.A nap végi osztályfőnöki órákon pedig megbeszélhették élményeiket és tapasztalataikat egymással. Ezeket kértem az osztályfőnököktől, hogy jegyezzék fel, hogy a jövőbeni hasonló témaheteknél tanulhassunk belőlük, valamint az utolsó napon a diákoktól is kértem írásbeli visszajelzéseket.

**Foglalkozások**

A gyermekek az előzetesen kirakott órarend (táblázat) óráira iratkozhattak fel,mindig az adott nap elején. Minden tanterem ajtajára kifüggesztettünk egy diák által készített képet, melyre 25-25 tanuló iratkozhatott fel.

A 2. és 3. napokon a lent látható táblázat szerint vándoroltak a gyerekek az egyénileg elkészített órarendjük alapján. A heti terv készítésénél figyelembe vettük a komplex tanulásszervezési módszerek kurzuson megbeszélt szempontokat (például, hogy bő választék legyen az órarendben, a gyermekek önállóan válasszanak…).

Az egyes foglalkozásokon igyekeztünk minél színesebb tanulási formákat választani, előtérbe helyezni a csoportos, páros és egyéni munkát, törekedtünk kerülni a frontális tanulást. Ahogy közeledett a témahét, több értekezletet is tartottunk kollegáimmal, hogy hogyan szeretnék kivitelezni az adott foglalkozásokat, és megbeszéltük, hogy ki hogyan szeretné megvalósítani, hogy a foglalkozáson minél inkább egyenrangú legyen a felnőtt a gyermekekkel, „újra gyermek lehet”. Fontosnak tartottuk ugyanis hangsúlyozni ezen a héten, hogy a Mátyás király korabeli világ számunkra is rengeteg érdekességet rejt még, mi is minden nap tanulunk. Ezt a benyomást véleményem szerint nagyban segítette az is, hogy egymás foglalkozásaira mi magunk is feliratkoztunk és a többi tanulóval, és együtt tanultunk, játszottunk velük.

A foglalkozások igen változatosak voltak, mindannyian olyan területen kutattunk, ahol egyébként nem szoktunk: a testnevelés tanár óráján az étkezéssel foglalkoztak, és kóstoltak, a matematika tanárral Mátyás király-monopolyt játszottak (melyet a pedagógus készített erre az alkalomra-), a némettanárral a fűszerek világába utazhattak és sorolhatnánk még a többi példát. Fontosnak tartottuk, hogy olyan órarendet állítsunk össze, hogy bőségesen legyen miből választaniuk, és ne juthassanak be a foglalkozásoknak csak egy bizonyos százalékára, hogy ezzel is tanulhassanak döntéseket hozni, és időnként örülni vagy esetleg megbánni azokat.

Melléklet: Az egyes foglalkozásokhoz előzetesen óraterveket készítettünk, ezek megtalálhatóak a „Foglalkozások” c. letölthető mellékletben.

**Mátyás király udvarában-témahét 2. nap**

|  |  |  |  |  |  |  |
| --- | --- | --- | --- | --- | --- | --- |
|  | **Foglalkozás címe****Ki tartja?****Helyszín:****6.a** | **Foglalkozás címe****Ki tartja?****Helyszín:****6.b** | **Foglalkozás címe****Ki tartja?****Helyszín:****Angol / Templomkert, Tornaterem** | **Foglalkozás címe****Ki tartja?****Helyszín:****7.a** | **Foglalkozás címe****Ki tartja?****Helyszín:****8.b** | **Foglalkozás címe****Ki tartja?****Helyszín:****3.a** |
|  |  | **Napkezdés osztálykeretben** |
| 9:00 | Pesti-Gurmai Klára**„Fűben, fában az orvosság”** | Schriffertné Szigeti Judit**Agyagozás** | Bondárné Kricsmarik Ildikó**Fűszerek Mátyás korában** | Nacsa Rita**Középkori játékok** | Csillagné Szentgyörgyi Ágnes:**Mátyás király pénzügyi és adóreformja-játékkal** | Czirok Sándor Zoltán**Sport Mátyás király korában** |
| 10:003. | Ilyés LucaIzsó BalázsPoczik Rózsa (tanulók)**Mátyás király könyvtára** | Schriffertné Szigeti Judit**Agyagozás** | Balogné Leveleki Anna, meghívott íjászok**Íjászat és fizika** | Bendli Krisztina**Középkori erszény-készítés** | A fenti leírt óra folytatódik | Czirok Sándor Zoltán**A fekete sereg harcmodora** |
| 11:004. | Bondárné Kricsmarik Ildikó**Fűszerek Mátyás korában** | Schriffertné Szigeti Judit**Agyagozás** | Balogné Leveleki Anna, meghívott íjászok**Íjászat és fizika** | Nacsa Rita**Középkori játékok** | Csillagné Szentgyörgyi Ágnes:**Mátyás király pénzügyi és adóreformja-játékkal** | Vizlendvay-Veres Krisztina**Udvarhölgyek köre­** |
| 12: 005. | Ilyés LucaIzsó BalázsPoczik Rózsa (tanulók)**Mátyás király könyvtára** | László Olga**Zene és tánc Mátyás király udvarában** | Balogné Leveleki Anna, meghívott íjászok**Íjászat és fizika** | Kukár István **A visegrádi palota története** | A fenti leírt óra folytatódik | Czirok Sándor Zoltán**Sport Mátyás király korában/A fekete sereg harcmodora** |
| 6. 13:00 |  | **Napzárás, értékelés osztálykeretben** |

**Mátyás király udvarában-témahét 3. nap**

|  |  |  |  |  |  |  |
| --- | --- | --- | --- | --- | --- | --- |
|  | **Foglalkozás címe****Ki tartja?****Helyszín:****6.a** | **Foglalkozás címe****Ki tartja?****Helyszín:****6.b** | **Foglalkozás címe****Ki tartja?****Angol**  | **Foglalkozás címe****Ki tartja?****Helyszín:****7.a** | **Foglalkozás címe****Ki tartja?****Helyszín:****8.b** | **Foglalkozás címe****Ki tartja?****Helyszín:****3.a** |
|  | **Napkezdés osztálykeretben** |  |
| 9:00 | Székácsné Kisvárdai Katalin**Szépség Mátyás korában** | László Olga**Zene és tánc Mátyás király udvarában** | Vizlendvay-Veres Krisztina**Udvarhölgyek köre­** | Kukár István **A visegrádi palota története** | Csordás Kata**Mini „corvina” készítése** | Nacsa Rita**Középkori játékok** |
| 10:003. | László Olga**Zene és tánc Mátyás király udvarában** | Pesti-Gurmai Klára**„Fűben, fában az orvosság”** | Dávid Szilvia**Mátyás korabeli ételek** | Csordás Kata**Mini „corvina” készítése** | Csillagné Szentgyörgyi Ágnes**Mátyás király pénzügyi és adóreformja-játékkal**  | Révászné Nagy Gabriella**Ízelítő az iniciálék és latin nyelv világából** |
| 11:004. | Székácsné Kisvárdai Katalin**Szépség Mátyás korában** | Vizlendvay-Veres Krisztina**Udvarhölgyek köre­** | Dávid Szilvia**Mátyás korabeli ételek**  | Bendli Krisztina**Középkori erszény-készítés** | A fenti leírt óra folytatódik | Nacsa Rita**Játékok** |
| 12: 005. | Csordás Kata**Mini „corvina” készítése** | **---------------** | Dávid Szilvia**Mátyás korabeli ételek** | Pesti-Gurmai Klára**„Fűben, fában az orvosság”** | Vizlendvay-Veres Krisztina**Mátyás király meséi**-filmvetítésés beszélgetés, színjátszás… (max.50fő) | Székácsné Kisvárdai Katalin**Szépség Mátyás korában** |
| 6. 13:00 | **Napzárás, értékelés osztálykeretben** |  |

**A foglalkozások előkészítése**

Ezeken a napokon választható programokat úgy állítottuk össze, hogy előtte a gyermekekkel és a kollégákkal közösen ötleteltünk, hogy milyen témák azok, amelyek bennünket érdekelnek, amelyekről nem tudunk eleget, és amelynek szívesen utána is olvasnánk. Ezek után kutatómunkába kezdtünk az interneten, a könyvtárakban és a levéltárban, hogy mi az, amiket megtudhatunk egy-egy résztémában, találunk e elegendő információt ahhoz, hogy a gyermekeknek beszéljünk ezekről. Például külön egy óra témája lett volna a higiénia Mátyás korában, viszont erről nem találtunk elegendő információt az említett helyeken, így más témákat dolgoztunk fel. Amikor már körvonalazódott, hogy mivel is szeretnék foglalkozni ezen a napon a foglalkozásomon, osztályfőnöki óra keretein belül segítséget kértem a diákoktól, hogy ők miről szeretnének még részletesen hallani ezen a foglalkozáson, és olyannyira bevontam őket, hogy végül az óra 1/3-át a nyolcadikosok egy csoportja irányította (ők néztek utána az interneten a témájuknak, és ők adtak feladatot társaiknak). Utólag elmondták, hogy sajnálják, hogy nem vállalkoztak már eleve arra, hogy külön foglalkozást tartsanak. Erre is volt példa, hiszen 3 tanulónk (egy hatodikos, és 2 hetedikes) közösen felkészültek egy foglalkozás megtartására, ahol Mátyás király könyvtára volt a téma. Ők powerpointos előadást tartottak az általuk olvasott dolgokról a csaptokba rendeződött tanulóknak (9. kép), majd keresztrejtvénnyel, feladványokkal, titkosírás-kódfejtéssel színesítették az órát. Az óra végén szóban is versenyeztették meg a csapatokat, értékelték tesztjeiket, majd csokoládéval jutalmazták a legtöbb pontot elért csoport tagjait. Tanári segítséget egyáltalán nem vettek igénybe, csupán az előadás megtartásához kaptak javaslatokat. Ez a foglalkozás nagyon nagy sikert aratott és sokan látva őket, jelezték, hogy jövőre ők is szeretnének hasonlót kitalálni.

A többi foglalkozás tanárok koordinációjával történt, viszont itt is nagyon fontosnak tartottuk, hogy elszakadjunk az iskola megszokott kereteitől: kerüljük a frontális osztálymunkát, s mind az előkészületekbe, mind az ottani munkába minél jobban szabad teret adjunk a gyermekek ötleteinek.

Fejtörést okozott az is nekünk, hogy előzetesen mennyire kérdezzük meg a gyerekeket 1-1 órával kapcsolatban, hiszen, hogyha mindent elárulnánk, elveszne a meglepetés varázsa. Végül nem mindenki árulta el előzetesen a témáját, illetve sokan gyermekeknek csak egy-egy csoportját avatta be az előzetes munkálatokba. Meglepő volt, hogy milyen nagy várakozás előzte meg ezt a hetet, nagyon sok kérdésük volt, melyeket folyamatosan kérdezgettek tőlünk. Leginkább az tetszett nekik az elején, hogy ők állíthatják össze a saját órarendjüket. Ezen is sokat gondolkodtunk, hogy hogyan törtéjen ez a feliratkozás, hogy igazságos legyen. Végül úgy valósítottuk meg, hogy a reklámozó plakátokat készítettünk minden foglalkozáshoz pl.: „Plakát” c. melléklet, melyeket körülbelül 1 héttel a kezdés előtt kifüggesztettük a folyosóra, majd 2 napra rá kikerültek az órarendek is (amelyeket helyszínek szerint oszlopokba rendeztünk), és csak az adott nap reggelén kerültek ki a helyszínek ajtajaira azok a névsorok, melyekre fel lehetett iratkozni az adott napra. Ekkor, kezükben az órarenddel járkálhattak az iskolában és állíthatták össze saját órarendjüket. Egyszerre elindítani a feliratkozáshoz az egész felső tagozatot nem lehetett, ezért első nap sorrendben az 5,6,7, majd 8 évfolyam iratkozhatott fel, második nap pedig visszafelé: 8,7,6, majd az 5. évfolyam. Minden foglalkozásra 25 fő jelentkezhetett, így az egyszerre 6 helyen zajló foglalkozásra mindenki befért. A feliratkozáskor külön felhívtuk a figyelmüket, hogy legyenek rugalmasak, nem biztos, hogy oda is beférnek, ahova legjobban szeretnének, és hogy a végleges választásukat írják fel, ne legyenek áthúzgálások a névsorban, mert azzal nagyon összezavarnák a többieket. Ez persze azért nem teljesen így történt, nem mindenki értette, hogy pontosan mit is csináljon, de egy-két tanári segítséggel gördülékenyen lezajlott ez a feliratkozás, jövőre sem csinálnám másképp.

Bennünket is meglepett ezeknek a hatása, ugyanis végig nagyon lelkesek voltak a gyerekek, nagyon várták az összes foglalkozást, nem hallottunk csalódott szavakat, hogy esetleg nem tudtak egy-egy órára.

Terv volt a szülők bevonásáról is, ez végül ez érdeklődés, illetve szabadidő hiányában meghiúsult, de bízunk benne, hogy a gyermekekhez hasonlóan a jövőben ők is bátrabbak lesznek.

**Hatása**

Témahetünk egyértelműen sikert aratott mind a gyermekek, mind a felnőttek körében. A gyermekek véleményét papíron összegyűjtöttük (névtelenül), kértük őket, hogy a negatívumokat is bátran írják le, hogy tanulhassunk belőlük. Ezeken is olyan „kritikákat” kaptunk, hogy kár, hogy nem tartott egész héten, kár, hogy nem jutott be valaki az íjászatra és hasonlók, melyek mind azt mutatták, hogy a gyermekek nagyon jól érezték magukat. A harmadik nap végére már jól láthatóan mindenki elfáradt, de ennél kevesebb napot utólag sem számolnék rá, ugyanis ez a három nap nagyon jól megmutatta, hogy egy – a tanórákon csak nagyon kevés helyet elfoglaló – téma milyen sokszínű is lehet, és nemhogy kifogynánk belőle vagy megunnánk a harmadik napra, egyre több ötlettel állunk elő, egyre több tudásra szomjazunk.

Most, hogy ennyi tudással feltöltekeztünk a múltunkról, és egymásról, biztos vagyok benne, hogy egyikünkben sem merül fel a kétség, hogy érdemes volt ezt a néhány tanórát „feláldozni” e hét javára, és reményeim szerint a jövő évben még eredményesebben, a gyerekeket még jobban bevonva vetjük bele magunkat egy hasonló témahét megszervezésébe. Hálásan köszönjük mindenkinek, akik lehetővé tették, hogy ez megvalósuljon iskolánkban.

Összességében elmondhatom, hogy rengeteg munka volt ennek a hétnek a megszervezése, hiszen nagyon szerettük volna, hogy jól sikerüljön, és még nem volt benne tapasztalatunk, viszont a gyermekek és a felnőttek beszámolóiból és a három nap hangulata alapján is biztosan állíthatom, hogy teljes mértékben megérte a fáradozást, és másoknak is csak ajánlani tudom, hogy vágjanak bele. Nem tudom, hogy a következő években lesz e még lehetőségünk hasonlókra, de azóta is minden nap kérdezik a tanulók, hogy mikor lesz újra, és biztos vagyok benne, hogy második alkalommal már jóval egyszerűbb dolgunk lenne, hála e mostani tapasztalatnak.